Baba dood ná honde haar gryp | Maroela Media
Scott Winberry het die huis binnegestorm en gesien hoe die Rottweilers sy babadogter, Malia, aanval (Foto: DogsBite.org/Twitter)
'n Tien maande oue babadogtertjie is Dinsdagaand in Noord-Carolina, VSA, deur die gesin se twee Rottweilers doodgebyt. Dit volg nadat haar pa haar vir etlike sekondes sonder toesig by die honde gelaat het.
Die DailyMail berig die polisieman, Scott Winberry, het sy babadogter, Malia, omstreeks 20:00 vir 'n kort rukkie by die twee groot honde in hul huis in Willow Spring, Noord-Carolina, gelos. Hy is buitentoe om 'n sproeier in die tuin te skuif. Dit was in dié tyd dat die honde Malia aangeval en doodgebyt het.
Danny Johnson, kaptein van die Johnston County-baljukantoor in Noord-Carolina, sê die buurman het Scott voorgekeer vir 'n vinnige geselsie terwyl hy buite was.
"Ná 'n paar sekondes het Scott 'n rumoer in die huis gehoor en ingegaan om ondersoek in te stel," het Johnson aan ABC News gesê.
Scott het die huis binnegestorm en gesien hoe die Rottweilers sy babadogter aanval. Volgens CNN het hy dadelik plaaslike owerhede ontbied en dié het Malia probeer bybring, maar was onsuksesvol.
ABC News berig die nooddiensbeamptes het op die toneel opgedaag en kardiopulmonêre resussitasie (CPR) op Malia toegepas, maar sy is op die toneel dood verklaar.
Johnson sê ondersoekbeamptes het vasgestel dat die voorval 'n tragiese ongeluk was.
"Wanneer só 'n jong kind doodgaan, is dit vir ons almal baie moeilik, want ons het almal kinders," het Johnson gesê.
Volgens CNN is die honde tans onder beheerde toesig en dit is nog nie duidelik wat hul lot gaan wees nie.
Dis verskriklik ons het n boerboel (Ouma woef) en n woelige 3 jarige , ons dink daaraan o weer n groot hond te kry maar die artiekels maak my bang vir n groot hond